Þau gengu inn í kirkjuna . Kjartan staðnæmdist um fimm skref frá kassanum og tók upp vasabókina sína og penna . Jóhanna lagði opna töskuna frá sér á einn kirkjubekkinn og losaði festingarnar af kassanum . Nokkrar flugur birtust um leið og hún tók lokið af en þær virtust fjörlitlar og lentu fljótlega á gólfinu . Mixtúran sem Grímur hafði hellt í kassann hafði gert sitt gagn . Jóhanna stóð lengi hreyfingarlaus við kassann og horfði þegjandi á innihaldið . “ Karlmaður af fatnaðinum að dæma , ” sagði hún loks . “ Já , við vitum það , ” svaraði Kjartan . Hún leit á hann . “ Það skiptir ekki máli hér hvað þið vitið . Þú skrifar bara niður allt sem ég segi . Þetta verður skýrslan mín sem héraðslæknis . ” Kjartan fór hjá sér . Hann hafði ekki gert sér grein fyrir að rannsóknin var hafin . Hún hélt áfram að virða Kjartan fyrir sér . “ Ég man eftir þér úr Menntaskólanum , ” sagði hún loks . Hann hrökk við og leit kvíðinn upp en gat ekki greint nein svipbrigði á bak við grímuna . Hann kom andliti hennar ekki fyrir sig . Hún hlaut að hafa verið í yngri árgangi en hann kom sér ekki til að spyrja . Þau horfðust í augu nokkra stund en síðan leit hún aftur í kistuna . “ Corpus decompositium , ” sagði hún . “ Fyrirgefðu ? ” Kjartan skildi ekki latínuna . “ Líkið er rotið , ” sagði hún þá . Það er nokkuð ljóst , hugsaði Kjartan en sagði ekkert og skrifaði þetta á blaðið . Jóhanna tók föstum tökum í úlpuna og buxurnar og sneri líkinu við með einni kröftugri hreyfingu . Nokkrar flugur til viðbótar vöknuðu við raskið og flugu upp úr kassanum . “ Engar leifar af skinni eða holdi í andliti , né heldur af augum , ” sagði Jóhanna og tók einhver áhöld upp úr töskunni sem hún notaði til að spenna kjálkana á höfuðkúpunni í sundur . “ Tennur óskemmdar en slitnar . Nokkrar vel gerðar gullfyllingar . Maður líklega kominn nokkuð yfir miðjan aldur , nógu vel stæður til að hafa ráð á góðum tannlækni . ” Hún skoðaði höfuðkúpuna undir hettunni . “ Leifar af gráu hári . ” Hún gekk að hinum enda kassans og leit á skóna . “ Vandaðir gönguskór úr leðri . Reim vantar í skó á hægri fæti . ” Næst skoðaði hún hendurnar . “ Enginn hringur á fingri . ”